AARHUS: 140 almene boliger skyder op ved Godsbanen for den almindelige århusianer. Der er nemlig nye almene boliger på vej til familier og socialt udsatte på Godsbanen.

Transformationen af Godsbanen fortsætter, skriver Aarhus Kommune i en pressemeddelelse. Meningen er, at de 140 almene boliger til familier og socialt udsatte skal gøre Godsbanen til et nyt attraktivt område med masser af liv.

- Beboerne i det nye byggeri vil bidrage til, at Godsbanen, som vi i forvejen kender som et alsidigt område, bliver et af midtbyens mest mangfoldige. Jeg synes, det er meget positivt, at vi også skaber plads til de blandede områder i den centrale del af Aarhus, siger Bünyamin Simsek (V), rådmand for Teknik og Miljø.

Lokalplanen for det nye byggeri er et led i realiseringen af planen Udviklingsplanen for Godbanearealerne. Den blev vedtaget af byrådet sidste år. I planen er der blandt andet sat rammer for bygningernes arkitektur og udendørsarealer, og Magistraten har nu tiltrådt lokalplanforslaget.

Byggeriet lægger sig op ad den eksisterende arkitektur i området med forskellige teglsten blandt andet genbrugstegl. Bygningen har tagterrasser og altaner, og trapper ned fra øverste til tredje etage, så udtrykket bliver åbent mod resten af området. I stueetagen kan der være udadvendte aktiviteter som for eksempel en minicafé, et atelier eller lignende. De skal bidrage til og styrke det levende og aktive bymiljø på Godsbanen, hedder det i planen.

Parkeringspladser til beboernes biler findes i p-huse på godsbaneområdet, og der vil blive lavet særlig cykelparkering til almindelige cykler og ladcykler tæt på det nye byggeri.